TNP โชว์กำไรปี 64 โตแตะ 192 ลบ. รับมาตรการรัฐกระตุ้นจับจ่าย เคาะปันผล 0.05 บ.
TNP โชว์กำไรปี 64 โต 192 ลบ. พุ่ง 44%! รับอานิสงส์มาตรการภาครัฐกระตุ้นการบริโภค พร้อมแจกปันผล 0.05 บาท/หุ้น ขึ้น XD 20 พ.ค 65 วางเป้าปีนี้เปิดเพิ่ม 6 สาขา เชื่อมั่นร้านค้าปลีกท้องถิ่นไปได้อีกไกล
TNP โชว์กำไรปี 64 โต 192 ลบ. พุ่ง 44%! รับอานิสงส์มาตรการภาครัฐกระตุ้นการบริโภค พร้อมแจกปันผล 0.05 บาท/หุ้น ขึ้น XD 20 พ.ค 65 วางเป้าปีนี้เปิดเพิ่ม 6 สาขา เชื่อมั่นร้านค้าปลีกท้องถิ่นไปได้อีกไกล
25 ก.พ. 2565

นายธวัชชัย พุฒิพิริยะ กรรมการผู้จัดการ บริษัท ธนพิริยะ จำกัด (มหาชน) หรือ TNP ผู้ประกอบธุรกิจค้าปลีกและค้าส่งสินค้าอุปโภคบริโภคในจังหวัดเชียงราย เปิดเผยถึงความสำเร็จของการดำเนินงานปี 2564 ที่สามารถเดินหน้าได้ตามแผนงานที่วางไว้ จากการขยายสาขาได้ครบทั้ง 38 สาขา โดยเป็นการขยายภายในปี 2564 จำนวน 6 สาขา อีกทั้งยังมองหาโอกาสในการเติบโตอย่างต่อเนื่อง ไม่ว่าจะเป็นแคมเปญหรือการร่วมมือกับพันธมิตรต่างๆ รวมถึงการนำสินค้าอุปโภคและบริโภคที่จำเป็นเข้ามาจำหน่ายเพิ่มเติมอีกด้วย
โดยส่งผลให้ผลประกอบการปี 2564 บริษัทฯ มีรายได้จากการขายจำนวน 2,622.54 ล้านบาท เพิ่มขึ้นจากปีก่อนจำนวน 426.41 ล้านบาท คิดเป็นร้อยละ 19.42 การเพิ่มขึ้นของยอดขายส่วนหนึ่งมาจากมาตรการกระตุ้นการใช้จ่ายของประชาชนจากมาตรการภาครัฐ โดยเฉพาะในช่วงไตรมาส 1 เป็นผลให้มีการเพิ่มขึ้นของยอดขายสาขาเดิม ซึ่งเพิ่มขึ้นจำนวนร้อยละ 9.1 รวมทั้ง การขยายสาขาอย่างต่อเนื่อง
สำหรับกำไรขั้นต้นอยู่ที่ 449.58 ล้านบาท เพิ่มขึ้นจากปีก่อน 90.89 ล้านบาท คิดเป็นร้อยละ 25.34 โดยมีอัตรากำไรขั้นต้นเท่ากับร้อยละ 17.14 การเพิ่มขึ้นดังกล่าวเกิดจากการเพิ่มขึ้นของยอดขาย และการบริหารจัดการต้นทุนสินค้าของบริษัท ส่งผลให้มีกำไรสุทธิจำนวน 192.10 ล้านบาท เพิ่มขึ้นจากปีก่อนจำนวน 58.23 ล้านบาท คิดเป็นร้อยละ 43.50 โดยมีอัตรากำไรสุทธิเท่ากับร้อยละ 7.28 ซึ่งภาพรวมการเพิ่มขึ้นของกำไรสุทธิเกิดจากยอดขายที่เพิ่มขึ้นและการปรับตัวเพิ่มขึ้นของอัตรากำไรขั้นต้น
ด้านเภสัชกรหญิงอมร พุฒิพิริยะ รองกรรมการผู้จัดการ เผยถึงการบริหารงานในช่วงที่ผ่านมา ได้มีการปรับเปลี่ยนกลยุทธ์การบริหารงานกันอย่างเข้มข้น บวกกับได้อานิสงส์จากโครงการของภาครัฐในกระตุ้นเศรษฐกิจ ทำให้บริษัทฯ สามารถทำรายได้และกำไรได้อย่างดีเยี่ยม เดินหน้าสร้างโอกาสทางธุรกิจใหม่ จับมือพันธมิตร ขยายการให้บริการ รวมถึงพร้อมลุยแผนเดลิเวอรี่ และการเปิดแพลตฟอร์มออนไลน์ ที่จะได้เห็นกันในปี 2565 นี้แน่นอน เพื่อตอบสนองต่อความต้องการของลูกค้าได้อย่างครบทุกรูปแบบมากขึ้น
“ในปี 2564 TNP เติบโตเกินเป้าหมาย โดยรายได้เติบโตถึง 19% จากเดิมวางไว้ 15% นับเป็นความสำเร็จในการขยายอาณาจักรค้าปลีกท้องถิ่นไทยด้วยมาตรฐานในระดับสากล ทำให้สามารถแข่งขันในตลาด พร้อมเคียงข้างประชาชนแม้ในยามวิกฤติ ซึ่งในปีนี้ก็ไม่หยุดพัฒนาอย่างแน่นอน พร้อมขยายสาขาเพิ่มมากขึ้นให้ครอบคลุมโซนภาคเหนือ ซึ่งเป็นพื้นที่ที่เราแข็งแกร่ง คาดปีนี้จะเปิดเพิ่มอีก 6 สาขา เนื่องจากเรามองเห็นโอกาสเติบโตว่า ร้านค้าปลีกท้องถิ่นของคนไทยยังไปได้อีกไกลแน่นอน” เภสัชกรหญิงอมร กล่าว
ทั้งนี้ ที่ประชุมคณะกรรมการบริษัทฯ พิจารณาอนุมัติการจ่ายเงินปันผลจากผลการดำเนินงานในงวดครึ่งปีหลังของปี 2564 ในอัตราหุ้นละ 0.05 บาท กำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 11 มีนาคม 2565 นี้ และกำหนดการจ่ายเงินปันผลในวันที่ 20 พฤษภาคม 2565 ทั้งนี้ บริษัทฯ ได้จ่ายเงินปันผลระหว่างกาลสำหรับงวด 6 เดือนแรกของปี 2564 ไปเรียบร้อยแล้ว ในอัตราหุ้นละ 0.05 บาท ส่งผลให้ทั้งปี 2564 บริษัทฯ จะจ่ายปันผลรวมอัตราหุ้นละ 0.10 บาท